Source: https://www.legimia.fi/palvelut/perheoikeus/
Timestamp: 2019-07-22 05:53:47+00:00
Document Index: 13127310

Matched Legal Cases: ['Tuomioistuin ', 'kko ', 'tuomioistuin ', 'tuomioistuin ', 'tuomioistuin ', 'tuomioistuin ', 'kko ', 'Tuomioistuin ', 'Tuomioistuin ']

Perheoikeus | Legimia.fi
Perheoikeus kattaa monenlaisia perhe-elämän asioita, kuten erilaisia varallisuussuhteita, avioliiton solmimisia ja purkamisia, osituksia ja omaisuuden erotteluja, asiakirjojen laatimisia sekä lapsen asumiseen huoltoon, tapaamisoikeuteen ja elatukseen liittyviä tilanteita. Toimistomme kokeneet lakimiehet avustavat kaikissa perheoikeuteen liittyvissä kysymyksissä.
Omistusoikeus avioliitossa
Omaisuuden suhteen pääsääntö avioliitossa on, että aviopuolison ennen avioliittoa hankkima omaisuus ja avioliiton aikana hankittu omaisuus kuuluu hänelle. Avioliiton solmimisella ei ole vaikutusta puolisoiden omistusoikeuteen, eli omaisuuden omistaa se, joka on sen saanut tai hankkinut. Yhteisesti hankittu omaisuus tai yhteisesti taatut velat ovat yhteisiä.
Avioliitossa kummallakin puolisolla on avio-oikeus toisen puolison omaisuuteen. Avio-oikeus toteutetaan osituksessa avioliiton päättyessä joko avioeron tai toisen puolison kuoleman johdosta. Avio-oikeus voidaan kuitenkin sulkea pois avioehtosopimuksella joko osittain tai kokonaan. Myös lahjan ja testamentin määräyksillä voidaan vaikuttaa avio-oikeuden sisältöön.
Avioero on lähes aina tunteita herättävä ja raskas prosessi kaikille perheen jäsenille. Avioeroon liittyy myös monia muita kysymyksiä, jotka on hyvä pyrkiä ratkaisemaan puolisoiden kesken. Tällaisia kysymyksiä ovat esimerkiksi ositus ja omaisuuden erottelu, lasten oikeudellisen aseman järjestäminen sekä kysymys siitä, kuka saa jäädä asumaan perheen yhteisenä kotina olleeseen asuntoon. Toimistomme lakimiehet avustavat avioerossa ja huolehtivat tarvittaessa kaikista avioeron hakemiseen ja lainvoimaiseksi saattamiseen liittyvistä toimenpiteistä päämiehen puolesta. Tällöin päämiehen ei tarvitse itse tehdä mitään avioeron saamiseksi. Avustamme päämiestä myös kaikissa muissa avioeroon liittyvissä liitännäisasioissa.
Tuomioistuin voi puolisoiden yhteisestä tai toisen puolison hakemuksesta päättää yhteiselämän lopettamisesta.
Puolisoista se, joka on enemmän asunnon tarpeessa oleva, saa jäädä asumaan yhteiseen kotiin riippumatta siitä, kenen omistuksessa asunto on. Ratkaisevaa asumisoikeudesta päätettäessä on, kumman puolison katsotaan olevan enemmän asunnon tarpeessa.
Osituksessa puolisolla on oikeus saada puolet kummankin puolison omaisuuden säästöjen yhteenlasketusta arvosta. Osituksessa tehdään omaisuuden tasajako, joka toteutuu siten, että varakkaampi puoliso luovuttaa tasinkoa vähemmän omistavalle puolisolle. Varakkaampi puoliso joutuu luovuttamaan tasinkona niin paljon omaisuutta vähemmän omistavalle, että kummankin puolison omaisuuden säästö saadaan yhtä suureksi.
Edellä mainitusta periaatteesta voidaan poiketa silloin, kun puoliso on kuollut. Tällöin varakkaammalla leskellä ei ole velvollisuutta maksaa tasinkoa kuolleen puolison perillisille (ns. lesken tasinkoprivilegi).
Omaisuuden ositus on toimitettava, jos jompikumpi osapuoli sitä vaatii. Mikäli osapuolilla ei ole avio-oikeutta toistensa omaisuuteen, toimitetaan osituksen sijasta omaisuuden erottelu.
Ositus voidaan toimittaa sopimusosituksena, jolloin toimistomme lakimiehet avustavat omaisuuden laskentaan, arvostamiseen ja sopimuksen laatimiseen liittyvissä kysymyksissä.
Mikäli osapuolet eivät pääse keskenään sopimukseen osituksen toimittamisesta, avustamme toista osapuolta osituksen toimittamisessa. Tällöin ositusta toimittamaan voidaan tarvittaessa hakea pesänjakaja, joka viime kädessä suorittaa osituksen laatimalla osituskirjan. Riitaisissa osituksissa kannattaa ajoissa kääntyä asiaan perehtyneen lakimiehen puoleen ositusosapuolen oikeuksien turvaamiseksi. Kokeneen lakimiehen puoleen kannattaa kääntyä jo ennen avioeron vireille saattamista.
Toimistomme lakimiehillä on pitkäaikaista kokemusta ositusten ja omaisuuden erotteluiden toimittamisista. Voimme toimia myös oikeuden määrääminä pesänjakajina osituksissa ja omaisuuden erotteluissa.
Puolisot voivat poiketa avio-oikeutta koskevista avioliittolain säännöksistä solmimalla avioehtosopimuksen. Avioehtosopimuksen tekeminen edellyttää molempien puolisoiden suostumusta. Avioehto voidaan tehdä avioliiton aikana tai sen voivat tehdä kihlakumppanit jo ennen avioliiton solmimista, jolloin avioehto tulee voimaan avioliiton solmimisesta.
Avioehtosopimus on tehtävä tietyssä määrämuodossa, jotta se olisi pätevä. Avioliittolaissa on myös säännöksiä siitä, mistä asioista avioehtosopimuksessa voidaan sopia. Avioehtosopimuksen voimaantulo edellyttää lisäksi määrämuotoisia toimia. Mikäli edellä mainittuja määräyksiä ei noudateta, on avioehtosopimus pätemätön. Edellä sanotun vuoksi avioehtosopimuksen laatimisessa kannattaa aina kääntyä avio-oikeuteen perehtyneen kokeneen lakimiehen puoleen.
Avioehtosopimus voidaan peruuttaa tekemällä uusi avioehtosopimus, jossa sovitaan avio-oikeuden palauttamisesta. Peruuttamisessa on noudatettava samoja määrämuotoja, joita noudatetaan avioehtosopimuksen solmimisessa.
Avioehtosopimusta voidaan myös jälkeenpäin sovitella, mikäli ositus johtaisi kohtuuttomaan lopputulokseen tai toinen puoliso saisi perusteettomasti taloudellista etua. Avioehtosopimuksen sovittelu voi tulla harkittavaksi osituksen toimittamisessa tai sen jälkeen. Avioehdon sovittelua koskevissa kysymyksiä kannattaa aina kääntyä avio-oikeuteen perehtyneen kokeneen lakimiehen puoleen.
Lahjanantajan ja testamentintekijän määräykset
Myös omaisuutta antava henkilö voi antaa sitovia määräyksiä koskien puolisoiden avio-oikeutta. Lahjanantaja voi lahjakirjassa ja testamentin tekijä testamentissa määrätä, ettei lahjan tai perinnön saajan aviopuolisolla ole avio-oikeutta toisen puolison lahjana tai perintönä saamaan omaisuuteen.
”Avoero”
Avioliittolain säännöksi ei sovelleta puolisoihin, jotka elävät avoliitossa. Jos avoliitto päättyy eroon, joudutaan puolisoiden varallisuussuhteet määrittelemään ja purkamaan vastaavasti kuin avioerotilanteissa. Avopuolisoiden varallisuussuhteiden purkamiseen on laissa omat säännökset, joissa määrätään muun muassa omaisuuden erottelusta ja avopuolison mahdollisuudesta hyvitykseen yhteistalouden hyväksi antamastaan panoksesta.
Avoeroa koskevassa omaisuuden erottelussa kannattaa kääntyä perheoikeuteen erikoistuneen lakimiehen puoleen, mikäli edellytykset omaisuuden erottelulle tai hyvityksen suorittamiselle ovat olemassa.
Omaisuuden erottelua avopuolisoiden välillä koskeva lainsäädäntö on tullut voimaan 1.4.2011.
Omaisuuden erottelusta voidaan sopia laatimalla omaisuuden erottelukirja. Avopuoliso tai kuolleen avopuolison perillinen voi myös hakea käräjäoikeudelta pesänjakajan määräämistä omaisuuden erottelua varten. Pesänjakaja määrätään ja hän toimittaa omaisuuden erottelun siten kuin perinnönjaosta säädetään.
Yhteistalouden hyväksi annetuksi panokseksi katsotaan: 1) työ yhteisen talouden tai toisen avopuolison omistaman omaisuuden hyväksi; 2) varojen käyttö yhteiseen talouteen; 3) varojen sijoitus toisen avopuolison omistamaan omaisuuteen; tai 4) muu näihin verrattava toiminta.
Rekisteröity parisuhde ja avoliitto
Suomessa solmitun rekisteröidyn parisuhteen muuttamista avioliitoksi pitää hakea omasta maistraatista yhdessä puolison kanssa. Muutosilmoitus tehdään maistraatin lomakkeella tai käymällä maistraatissa. Rekisteröity parisuhde jatkuu avioliittona ilmoituspäivästä lukien ja suhteen nähdään olleen voimassa rekisteröintipäivästä saakka.
Rekisteröityä parisuhdetta ei ole pakko muuttaa avioliitoksi, vaan vanhat rekisteröidyt parisuhteet voivat jäädä voimaan parin niin halutessa. Rekisteröidyn parisuhteen oikeusvaikutukset pysyvät voimassa. Uusia rekisteröityjä parisuhteita ei voi enää 1.3.2017 alkaen solmia.
Ennen avioliittolain muutoksen voimaantuloa rekisteröityihin parisuhteisiin sovelletaan jatkossakin lakia rekisteröidystä parisuhteesta.
Toimistomme kokeneet lakimiehet avustavat rekisteröityjen parisuhteiden osapuolia kaikissa oikeudellisissa kysymyksissä.
Lapsenhuoltolain periaatteena on, että lapsen etu toteutuu parhaiten silloin kun vanhemmat yhdessä vastaavat lapsensa huollosta. Yhteishuolto tarkoittaa vanhempien välistä yhteistoimintaa ja yhteistä päätöksentekoa lapsen asioissa. Yhteishuollossa huoltajat päättävät yhdessä lapsen hoidosta, kasvatuksesta, asuinpaikasta kansalaisuudesta, äidinkielestä, nimestä, uskonnosta, terveydenhuollosta, päivähoidosta/koulunkäynnistä, passista sekä muista lapsen henkilökohtaisista asioista
Lapsen ollessa vanhempiensa yhteisessä huollossa, tuomioistuin voi päättää huoltajien välisestä tehtävienjaosta eli antaa päätöksessä yksilöityjen huoltajan tehtävien osalta päätösvallan yksin toiselle vanhemmalle. Tällainen tuomioistuimen tehtäväjakomääräys voi koskea päätöksentekoa esimerkiksi nimestä, päivähoitopaikasta, koulusta, terveydenhoidosta, uskonnosta ja/tai passista. Väestörekisteriin rajoitetusta yhteishuollosta kirjataan vain tieto siitä, että ”huolto on jaettu”. Lapsen huoltaja joutuu osoittamaan huoltajan oikeutensa tuomioistuimen päätöksellä viranomaisten kanssa asioidessaan
Silloin kun vain toinen vanhemmista on lapsen huoltaja, voi hän yksin tehdä lasta koskevat päätökset. Tällöin viranomaiset antavat lasta koskevat tiedot vain huoltajalle ja vain huoltajan erikseen antamalla luvalla toiselle vanhemmalle.
Jos lapsi on toisen vanhemman yksinhuollossa, huoltaja voi käyttää yksin päätösvaltaa lapsen asioissa. Toiselle vanhemmalle voidaan kuitenkin vanhempien sopimuksella tai tuomioistuimen päätöksellä vahvistaa oikeus saada lasta koskevia tietoja viranomaisilta. Tiedonsaantioikeuden omaavan vanhemman on osoitettava tämä oikeutensa vahvistetulla sopimuksella tai tuomioistuimen päätöksellä, koska tiedonsaantioikeutta ei kirjata väestörekisteriin.
Lapsen huoltoa koskevissa asioissa kannattaa aina kääntyä perheoikeuteen erikoistuneen lakimiehen puoleen.
Yhteishuollossa oleva lapsen vanhempien muuttaessa erilleen, on ratkaistava se, kumman vanhemman luona lapsi jatkossa asuu. Lapsella voi olla vain yksi virallinen asuinpaikka. Lähtökohtana tulee olla lapsen etu asumismuotoa päätettäessä. Harkittaessa lapsen asuinpaikkaa on tärkeää ottaa huomioon, kuinka asuminen ja lapsen arkeen kuuluvat asiat järjestyvät käytännössä parhaiten.
Huollosta, asumisesta ja tapaamisoikeudesta päättäminen
Vanhemmat voivat tehdä sopimuksen lapsen huollosta, asumisesta ja tapaamisoikeudesta. Jotta sopimus olisi pakkotäytäntöönpanokelpoinen, tulee se vahvistuttaa viranomaisella. Lapsen asuinkunnan lastenvalvoja vahvistaa sopimuksen, jos se ei ole lapsen edun vastainen. Vahvistettu sopimus vastaa lainvoimaltaan tuomioistuimen antamaa ratkaisua.
Kun lapsen huoltoa tai tapaamisoikeutta koskeva asia on vireillä tuomioistuimessa, voi tuomioistuin antaa väliaikaisen määräyksen lapsen asumisesta ja tapaamisoikeudesta. Lisäksi erityisestä syystä tuomioistuin voi määrätä, kenelle lapsen huolto uskotaan, kunnes asiasta lopullisesti päätetään. Väliaikainen määräys on voimassa, kunnes tuomioistuin lopullisesti päättää asiasta, jollei päätöstä tätä ennen peruuteta tai muuteta.
Sosiaalilautakunnan vahvistamaa sopimusta tai tuomioistuimen päätöstä lapsen huollosta tai tapaamisoikeudesta voidaan muuttaa uudella sopimuksella tai tuomioistuimen päätöksellä, jos olosuhteet ovat sopimuksen vahvistamisen tai päätöksen antamisen jälkeen muuttuneet tai jos tähän muutoin on aihetta.
Lapsen huoltoa, asumista ja tapaamisoikeutta koskevan päätöksen täytäntöönpano
Lapsen huollosta ja tapaamisoikeudesta annetun päätöksen tai sosiaalitoimen vahvistaman sopimuksen täytäntöönpanoa voidaan vaatia tuomioistuimessa, jos päätöstä tai sopimusta ei ole noudatettu. Lapsen huoltoa koskevan alle kolme kuukautta vanhan päätöksen täytäntöönpanoa voidaan hakea myös lapsen asuinpaikan ulosottomieheltä. Käytettävissä olevia pakkokeinoja ovat uhkasakko ja nouto. Täytäntöönpanoon ei kuitenkaan saa ryhtyä, jos 12-vuotias tai sitä nuorempi, mutta riittävän kehittynyt lapsi sitä vastustaa.
Lapsen huoltoa, asumista ja tapaamista koskevissa asioissa kannattaa aina kääntyä kokeneen lakimiehen puoleen. Toimistomme lakimiehillä on pitkäaikaista kokemusta lapsen huoltoon, asumiseen ja tapaamiseen liittyvistä asioista oikeudenkäynteineen.
Vanhemmat voivat sopia elatusavun määrästä keskenään joko suullisesti tai kirjallisesti. Jotta elatussopimus olisi täytäntöönpanokelpoinen, se tulee vahvistuttaa viranomaisella. Mikäli vanhemmat eivät pääse asiassa sopimukseen, voidaan asia viedä tuomioistuimen ratkaistavaksi.
Asia tulee vireille käräjäoikeudelle toimitettavalla kirjallisella haastehakemuksella. Elatuskanteessa asianosaisina ovat lapsi ja se vanhempi, jolta elatusapua vaaditaan. Alaikäistä lasta edustaa hänen huoltajansa.
Tuomioistuin vahvistaa elatusavun lähtökohtaisesti kanteen vireille panosta lukien tai vireillepanoa myöhemmästä ajankohdasta. Tuomioistuin voi kuitenkin määrätä, että elatusapua on suoritettava kanteen vireille panoa aikaisemmasta ajankohdasta lukien, jos tähän on olemassa erityisen painavia syitä
Elatusasioissa kannattaa aina kääntyä perheoikeuteen perehtyneen lakimiehen puoleen. Elatusavun tarpeen määritteleminen ja elatusavun määrän laskeminen edellyttävät oikeudellista asiantuntemusta, laskelmien tekoa ja monien asiaan vaikuttavien tekijöiden huomioonottamista.
Kuka valvoo etujasi jos pystyt siihen enää vaivoin tai et lainkaan? Edunvalvonnassa tärkeintä on luottamus. Se, että oman elämän tuki silloin kun sitä tarvitsee, on sellaisissa käsissä mihin luottaa. Päätöstä edunvalvonnasta, uskotun valtuuttamisesta, ei tulisi viivytellä. Lakiasiaintoimisto Legimia tekee käytännön järjestelyt puolestasi.
Varaa maksuton alkuneuvottelu
Haluamme tarjota sinulle maksuttoman alkuneuvottelun, jossa kartoitamme tilanteen ja keskustelemme järkevistä vaihtoehdoista jatkotoimenpiteiden suhteen. Varaa aika alkuneuvotteluun alla olevalla lomakkeella.